SOCIALNA AKADEMIJA
Ljubljana, 12. 9. 2014

SPOROČILO ZA JAVNOST

**SKOČI VEN!**

**Zdi se, da smo prebivalci v Sloveniji dan za dnem ujetniki enakih škodljivih vzorcev. Težimo k ohranjanju starega stanja, za katerega vemo, da dolgoročno ne deluje in ni vzdržno. Ob tem drsimo v vedno večji prepad konfliktov, zadolženosti, nemorale in lenobe.**

S tem naslovom in vodilom bo od 25. septembra do 4. oktobra potekal letošnji Socialni teden. Začel se bo z okroglo mizo v četrtek, 25. 9. 2014 ob 19.00 v hotelu Slon na Slovenski cesti 34 v Ljubljani. Gostje okrogle mize bodo p. mag. Branko Cestnik, tajnik Slovenskega pastoralnega sveta in mladinski delavec, dr. Tomaž Erzar, družinski terapevt in pobudnik civilne iniciative *Resnica in sočutje* profesor in nekdanji aktiven politik dr. Žiga Turk ter Nina Milenković Kikelj, podpredsednica Mladinskega sveta Slovenije. Naslov okrogle mize je: »*Očetom ni uspelo, bo mladim?*« Ob vključevanju mladih v razpravo bomo odgovarjali na vprašanje: katera generacija bo (končno) zmožna preseči največji slovenski nacionalni konflikt?

Od začetka do konca Socialnega tedna bo po Sloveniji izvedenih 84 dogodkov – predavanj, posvetovanj, delavnic, pogovorov in drugih srečanj. Zaključni seminar Socialnega tedna bo 3. in 4. oktobra 2014 pri Svetem Duhu nad Škofjo Loko. Njegov naslov bo *Nove besede – nova dejanja – večji učinek*. Posvetovali se bodo o tem, kako naj civilna družba »skoči« iz ustaljenih vzorcev, postane bolj inovativna in dosega večje družbene spremembe.

Socialni teden od leta 2009, ko je bil v Sloveniji na sporedu prvič, stalno raste po številu dogodkov in kakovosti. To je poseben fenomen, saj v krizi težko najdemo dobre stvari, ki rastejo. Dogodek se je začel kot spontan odziv na krizo, ki je takrat začela kazati zobe, obenem pa je prav v tistem času papež Benedikt XVI. izdal okrožnico *Ljubezen v resnici*, ki človeka postavlja nad kapital. Danes lahko že rečemo, da smo v izjavi po prvem Socialnem tednu pravilno zapisali: »*Te krize se ne da zadovoljivo pojasniti zgolj s teorijo ciklov, po kateri se obdobja rasti in padanja izmenjujejo, ne da bi se ob tem dogajale bistvene družbene spremembe. Pred nami so družbene spremembe, za katere moramo vsi prevzeti odgovornost. Zaživeti bo potrebno z novim življenjskim slogom, če bomo hoteli preživeti.*« Zdaj o tej nujnosti govorijo že mnogi.

Socialni teden spreminja poglede in miselnost v naših glavah. Odpira prostor za dialog v majhnih skupinah in spodbuja kritično refleksijo na temelju vrednot družbenega nauka Cerkve. Te sicer načelno sprejema večina prebivalstva, v praksi pa se ne ravnamo po njih. Družbeni nauk Cerkve ponuja trdne odgovore na izzive današnjega časa: odnosi med ljudmi so pomembnejši od kapitala, človek ima odgovornost do skupnosti in skupnost do posameznika – človeka. Zaupanje med posamezniki je temeljni kapital, ki izhaja iz verodostojnosti in poštenosti. Socialni teden razvija tudi učenje preko družbene participacije.

V organizacijskem smislu je Socialni teden za razliko od Socialnih tednov v drugih državah (npr. Italija, Francija), kjer poteka kot srečanje več tisoč ljudi na enem mestu, organiziran v obliki številnih manjših dogodkov po celotni državi. Verjamemo, da se družbene spremembe najprej zgodijo v ljudeh, šele preko ljudi pa pridejo v širšo družbo, vse do potrebnih in želenih sistemskih sprememb.

Več na spletni strani [http://www.socialniteden.si](http://www.socialniteden.si/).

Kontaktna oseba: Matej Cepin, vodja projekta, matej@socialna-akademija.si, 051/442–003.